Mans se liggame uit rivier gehaal | Maroela Media
Die liggame van twee mans wat verdrink het toe hulle ŉ rivier in vloed noord van Durban probeer oorsteek het, is Sondag gevind.
Die twee mans is Saterdagaand deur die Mona-rivier in die Ndwedwe-gebied meegesleur nadat swaar reënval ŉ kitsvloed in die gebied veroorsaak het. Polisieduikers is ontbied en het Sondagoggend ná ŉ kort soektog die mans se liggame gevind en uit die rivier gehaal.
Nomusa Dube-Ncube, LUR vir samewerkende regering en tradisionele sake, het haar skok oor die verdrinkings uitgespreek en gesê sy het rampbestuurspanne van die departement opdrag gegee om met die twee mans se families te vergader.
“Volgens ooggetuies het Sibongiseni Sokhulu en Bongani Msani teruggekeer van ŉ gedenkdiens toe hulle deur die sterkvloeiende water meegesleur is. Hul liggame is Sondag in die vroeë oggendure gevind,” het Dube-Ncube gesê.
“Ek is geskok deur hierdie aaklige voorval. Ons doen weer eens ŉ beroep op mense om gehoor te gee aan ons waarskuwings oor die ongure weerstoestande wat al sinoniem met ons provinsie is. Laat ons eerder ons reise opskort as wat ons ons lewens in gevaar stel deur riviere wat in vloed is te probeer oorsteek. As ons saam werk, is ek redelik seker dat ons rampe kan minimaliseer,” het sy gesê.
Sy het haar medelye met Sokhulu en Msani se naasbestaandes betuig.
Nog swaar donderstorms word vir die res van die somer in KwaZulu-Natal verwag. Die publiek is gewaarsku om uiters versigtig te wees vir die potensiële gevare wat hiermee gepaardgaan.
“om met die twee mans se families te vergader”… Om wat presies te verrig..? Dit is nie asof die regering ewe skielik nou n brug gaan bou oor die rivier om sulke gevalle te voorkom nie.
Soms wonder ek maar net
Ek kan net nie verstaan hoe ENIGIEMAND kan dink hy kan deur ‘n rivier wat in VLOED is loop nie!!
Mike ek stem saam met jou. Vergader saam met familie. Vir wat. Seker weer om hulle finansieel te help